Kritici het gesê dat die boek te vergesog is. Maar dit was nie. Die Bybel praat ook van ŉ Big Brother en noem hom die dier – dit is die Antichris. Orwill het Openb.13 as basis vir sy boek gebruik om vir mense ŉ voorsmaak van die heerskappy van hierdie man in moderne kleure te skilder.
In Openb.13 lees ons dat die Antichris uit die see opkom. Hierdie see is simbolies vir die volkere-wêreld. Gevolglik kom die Antichris uit die mensdom. Johannes sien dat hy die liggaam van ŉ luiperd en kloue van ŉ beer het. ŉ Luiperd is slu en bespring dikwels sy prooi wanneer hulle dit die minste verwag. So gaan die Antichris ook te werk. Wanneer hy ŉ mens bespring word sy kloue swaar soos dié van ŉ beer. Dit gaan vir hom om vernietiging. Christus sê in Joh.8 dat Satan ŉ mensemoordenaar van die begin af is.
Sy visier is teen die gelowiges: “Dit is ook aan hom gegee om oorlog te voer teen die heiliges en hulle te oorwin” (:7). God laat hierdie as ŉ sifting toe. Die kaf word van die geestelike koring geskei. Ja, die laer van die heiliges gaan omsingel en gelowiges die aanskouers van die grootste verleiding van alle tye word – die Antichris kry beheer oor die sigbare kerk. “Laat niemand julle op enige manier mislei nie, want eers moet die afval kom en die mens van die sonde geopenbaar word, die seun van die verderf ... sodat hy in die tempel van God as God sal sit en voorgee dat hy God is” (2 Thess.2:3,4).
Dank God opnuut vir hierdie kerk wat op die suiwere leer van die Woord staan. Mag ons nooit daarvan afwyk nie al bly ons die laaste oor om teen die Antichris en sy wegbereiders wal te gooi!